雙泉軒贈太平守梁正叔
作者：郭祥正
朝代：宋

paragraphs: 開池得雙泉，因泉構華屋。
池中種菱荇，池上列花竹。
與春蘸新紅，遇風搖淨綠。
輕鷗自飛舞，纖鱗隨出縮。
操舟往江海，端憂龍蜃觸。
卷衣入山林，而防虎狼欲。
豈如一憑欄，俯仰快心目。
朝吟吟有餘，暮醉醉不足。
雙泉長涓涓，比公享天祿。
公歸民懷公，聽我雙泉曲。